MEDDELELSE FRA KOMMISSIONEN TIL EUROPA-PARLAMENTET I HENHOLD TIL EF-TRAKTATENS ARTIKEL 251, STK. 2, ANDET AFSNIT VEDRØRENDE RÅDETS FÆLLES HOLDNING MED HENBLIK PÅ VEDTAGELSE AF EUROPA-PARLAMENTETS OG RÅDETS DIREKTIV OM TYPEGODKENDELSE AF SPEJLE OG SUPPLERENDE SYSTEMER TIL INDIREKTE UDSYN OG AF KØRETØJER UDSTYRET MED DISSE ANORDNINGER SAMT OM ÆNDRING AF DIREKTIV 70/156/EØF

2001/0317 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets direktiv om typegodkendelse af spejle og supplerende systemer til indirekte udsyn og af køretøjer udstyret med disse anordninger samt om ændring af direktiv 70/156/EØF

1. Sagsforløb

- Forslag sendt til Europa-Parlamentet og Rådet, (KOM(2001) 811 endelig - 2001/0317 (COD)): 7.1.2002

- Europa-Parlamentets udtalelse ved førstebehandlingen: 9.4.2002

- Det Europæiske Økonomiske og Sociale Udvalgs udtalelse: 24.4.2002

- Vedtagelse af fælles holdning: 7.4.2003

2. formålet med Kommissionens forslag

Formålet med forslaget er at øge sikkerheden for trafikanter ved hjælp af bestemmelser om bedre førerspejle og hurtigere indførelse af nye teknologier, der øger det indirekte synsfelt for førere af personbiler, busser og lastvogne. Mange alvorlige ulykker i vejkryds eller rundkørsler er forårsaget af, at føreren ikke er klar over, at andre trafikanter er meget nær på køretøjet eller allerede på højde med dette.

Ulykker, der kan tilskrives "døde vinkler", sker ofte, når køretøjer skifter retning. Når større køretøjer som lastvogne eller busser er involveret, medfører disse ulykker ofte svære kvæstelser eller død for svage trafikanter som f.eks. fodgængere, cyklister eller førere af lette motorcykler. Dette forslag, der er baseret på undersøgelser og forskning, Kommissionen har diskuteret med medlemsstaterne, industrien og andre interesserede parter, indebærer, at der i det eksisterende direktiv om førerspejle som senest ændret i 1988 indføres særlige krav vedrørende reducering af døde vinkler. De vigtigste ændringer er følgende:

- På visse køretøjer skal der monteres ekstra spejle (frontspejle på lastvogne, udvendigt førerspejl i personbilers passagerside og asfæriske spejle på personbiler og lette erhvervskøretøjer).

- Visse krav til spejlene (f.eks. skal krumningsradius nu være 1 200 mm i stedet for 1 800 mm) ændres i overensstemmelse med den tekniske udvikling.

- Visse spejle erstattes af andre systemer til indirekte udsyn som f.eks. systemer med kamera og monitor.

Ved dette direktiv indføres der for første gang påbudte harmoniserede krav til typegodkendelse af spejle og systemer til indirekte udsyn til større motorkøretøjer i EU. Da forslaget ændrer eller erstatter næsten alle artikler i det gældende direktiv om førerspejle (71/127/EØF), foreslås det, at dette direktiv erstattes og ophæves helt.

3. Bemærkninger til den fælles holdning

3.1. Korte, almene bemærkninger

Rådets fælles holdning, der er enstemmigt vedtaget, indeholder flere ændringer af Kommissionens oprindelige forslag, men bevarer orienteringen i dette. Bortset fra nogle tekniske ændringer blev Rådet også enigt om visse ændringer med hensyn til overgangsperioderne. De vigtigste ændringer i den fælles holdning er:

3.1.1. Lovteksten

- I artikel 2 i såvel stk. 2 og 3 indsættes et nyt afsnit med henblik på at udsætte anvendelsen af direktivet med 12 måneder, når det gælder frontspejle i klasse VI som komponenter og ved installering af disse på køretøjer.

- I artikel 2, stk. 4, forlænges overgangsperioden for eksisterende personbilstyper (M1) og lette erhvervskøretøjer (N1) fra 36 til 72 måneder. Anvendelsesdatoerne for større køretøjer, som er beregnet til person- og godstransport (M2, M3, N2, N3), er ikke ændret. Det er Kommissionen magtpåliggende at sikre en så tidlig som mulig anvendelse af direktivet på sidstnævnte køretøjstyper, da disse køretøjer er hovedårsagen til de ulykker, hvor førerne ikke opdager fodgængere eller andre trafikanter, der befinder sig i den døde vinkel, og som var den vigtigste grund til, at Kommissionen udarbejdede sit forslag.

- Den overgangsperiode i artikel 2, stk. 6, som tillader medlemsstaterne at bevilge typegodkendelse for reservedele til køretøjer godkendt efter den gamle ordning, er forlænget med 12 måneder til 36 måneder.

- I artikel 2 er der indsat et nyt stk. 7 om ledbusser sammensat af mindst tre stive leddele som defineret i direktiv 2001/85/EF om busser.

- I medfør af overgangsperiodens forlængelse skal Kommissionens undersøgelse om direktivændringens virkninger for bløde trafikanter nu være udført inden for en periode af 72 måneder i stedet for 4 år efter direktivets ikrafttrædelse.

- I artikel 4 er de foreslåede ændringer i rammedirektivet 70/156/EØF udvidet og præciseret.

- I medfør af forlængelsen af de i artikel 2 nævnte overgangsperioder vil direktiv 71/127/EØF først blive ophævet 72 måneder efter dette direktivs ikrafttrædelse, i stedet for 24 måneder.

3.1.2. Tekniske bilag

- Præsentation og struktur for visse bilag og hertil hørende tillæg er ændret. Tillæg 1 og 3 til bilag I er nye og vedrører oplysningsskemaerne for henholdsvis EF-typegodkendelse af en anordning til indirekte udsyn og EF-typegodkendelse af motorkøretøjer. Det foreslåede tillæg 2 til bilag II og den første del af tillæg 1 til bilag III er slettet.

- Der er foretaget visse ændringer af terminologien. Termen "systemer til indirekte udsyn" er erstattet af "anordninger til indirekte udsyn", og definitionerne af de forskellige "systemer" er fjernet.

- I bilag II, punkt 3, er kravet om, at udvendige førerspejle på køretøjer i klasse M1 og N1 skal være forsynet med en supplerende asfærisk del, fjernet.

- Forskrifterne i bilag III for anbringelse af klasse IV-, V- og VI-spejle på køretøjer i klasse N2 på mindst 7,5 ton er blevet valgfrie i stedet for obligatoriske.

- I samme bilag er kravene til monteringshøjde for klasse V-spejle udvidet til også at omfatte klasse VI-spejle.

- I bilag III er der indført et nyt krav til køretøjer i klasse M2 og M3 samt til renovationskøretøjer i klasse N2 på over 7,5 ton og i klasse N3 vedrørende det krævede synsfelt bag køretøjet.

- Desuden er der indført en række mindre rettelser og præciseringer i teksten.

3.2. Europa-Parlamentets ændringsforslag ved førstebehandlingen

Europa-Parlamentet godkendte forslaget uden ændringer efter den forenklede procedure.

4. Konklusion

Kommissionen beklager, at den foreslåede overgangsperiode er forlænget, men støtter Rådets fælles holdning med henblik på at undgå enhver yderligere forsinkelse af direktivets ikrafttrædelse.

5. Kommissionens erklæring i Rådet

Kommissionen har fremsat følgende erklæring i Rådet:

Kommissionen beklager, at overgangsperioden på 36 måneder for obligatorisk anvendelse af kravene vedrørende typegodkendelse spejle og supplerende systemer til indirekte udsyn ikke omfatter alle klasser af nye køretøjer og komponenter, og at Rådet har valgt en overgangsperiode på 72 måneder for personbiler, lette varevogne og disses komponenter.